
Es presenta l'estat de la qüestió relatiu a la dinàmica, els processos i la 
sedimentologia de dos ambients deposicionals diferents: els ventalls al-luvials i els 
sistemes dunars costaners, així com les seves interaccions. Malgrat són dos ambients 
que presenten processos totalment diferents, sovint l'estreta interrelació que 
presenten fa difícil de definir els límits entre tots dos ambients. En aquest sentit, la 
interferència eòlic-al-luvial és l'expressió geomòrfica de la combinació i la 
superposició tant de processos eòlics com al-luvials. El clima juga un paper 
important com amplificador o mitigador del predomini d'un procés o un ambient 
sobre l'altre, així com respecte de la provisió de sediment, el transport eòlic o la 
precipitació-escorrentia. A tall d'exemple es presenten casos d'estudi relatius al 
registre sedimentari pleistocènic de les Illes Balears i la Mediterrània occidental on 
abunden els exemples d'interferències eòlic-al-luvials associades a les fluctuacions 
climàtiques i les oscil- lacions eustàtiques des del darrer període interglacial. 
Paraules clau: Sedimentació al-luvial, sedimentació eòlica, interferència eòlic- 
al-luvial, nivell marí, Pleistocè superior, Illes Balears. 


ALLUVIAL-EOLIAN SEDIMENTARY INTERFERENCE. The state of art on 
alluvial fan and aeolian sediments interference is presented. Although initially they 
are two different environments, with different processes and resulting forms, very 
often their interaction produces deposits that share characteristics and features from 
both environments, as well as, maintain inherited elements from one to each other. In 
this sense, the aeolian-alluvial interference is the geomorphological expression of the 
coincidence, disruption and/or overlapping of aeolian and alluvial environments. 
Climate appears to be one of the most important controls on the role and magnitude 
of each environment in terms of sediment supply, precipitation, runoff or aeolian 
transport. In this paper we discuss many examples from the Balearic Islands and 
Western Mediterranean where Pleistocene coastal successions show different degrees 
of eolian-alluvial interferences, as well as the role of eustatic fluctuation and climate 
changes during the Last interglacial-glacial period as drivers of this deposition 
system. 

Keywords: Alluvial sedimentation, eolian sedimentation, alluvial-eolian interference, 
sea level, Upper Pleistocene, Balearic Islands. 


Francesc POMAR i Laura del VALLE. Departament de Geografia, Universitat de les 
Illes Balears. Ctra. de Valldemossa km 7,5, 07122 Palma. xisco.pomar(Q uib.cat. 
Joan J. FORNÓS. Grup de Ciències de la Terra (Geologia i Paleontologia "Guillem 
Colom"). Departament de Biologia. Universitat de les Illes Balears. Lluís GÓMEZ- 
PUJOL. SOCIB, Balearic Islands Coastal Observing and Forecasting System 
(MINECO-CAIB). 


Recepció del manuscrit: 26-oct-15; revisió acceptada: 17-des-15. 


128 Boll. Soc. Hist. Nat. Balears, 58 (2015) 


Introducció 


La problemàtica interpretació d'alguns 
depòsits pleistocens d'aparença eòlica a les 
Illes Balears així com a la Mediterrània 
occidental ha obert la porta a considerar el 
paper de la interacció dels processos i 
ambients sedimentaris eòlics amb els 
associats als ventalls al-luvials (Gómez- 
Pujol, 1999, Gelabert et al., 2003; Gómez- 
Pujol et al, 2008; Fornós et al., 2009; 
Andreucci et al., 2014), així com també ha 
plantejat una reflexió a propòsit de quin 
paper juga aquesta interacció en la 
construcció-remanegament dels sistemes 
dunars o les dels cossos al-luvials, i quina 
és la seva significació paleoclimàtica. 

A Mallorca i Menorca, Gómez-Pujol et 
al. (2008) i posteriorment Fornós et al. 
(2009) i Pomar et al. (2013a) ja apuntaren 
l'existència de dipòsits inicialment dunars 
que tenien característiques o atributs que 
recordaven a ambients de deposició 
al-luvial, i vice-versa, dipòsits que formant 
part de ventalls al-luvials tenien unes 
característiques molt semblants a les dels 
depòsits eòlics. Per ventura un dels 
elements més significatius — d'aquesta 
problemàtica fou la descripció de dipòsits 
formats per arenes bioclàstiques 
carbonatades —un dels elements distintius 
de les eolianites quaternàries de Balears— 
però amb una estratificació i laminació 
típicament al-luvials. La dificultat d'inferir- 
ne l'ambient de deposició i la manca de 
referents bibliogràfics feu que aquests 
dipòsits fossin classificats com a “facies 
d'interferència" (Fornós et al., 2009). De 
fet, Gómez-Pujol et al. (2008), centrats en 
l'estudi morfomètric dels ventalls al: luvials 
les badies de Pollença i Alcúdia, ja 
apuntaren la necessària participació dels 
sistemes dunars, juntament amb la captura 
de dolines a capçalera, en la construcció 


dels ventalls al-luvials per tal d'explicar el 
perquè els ventalls mallorquins presentaven 
unes ratios d'àrea de ventall respecte de la 
conca d'alimentació de ventall que 
s'allunyaven significativament dels patrons 
que els correspondrien d'acord amb els 
models teòrics a l'ús (Harvey, 1997). 

Addicionalment, treballs recents 
aprofundeixen en la interacció entre els 
ventalls al-luvials i els camps dunars 
actuals en ambients costaners i interiors. En 
aquest sentit Al-Masrahy i Mountney 
(2015) i Liu i Coulthard (2015) han 
identificat i descrit més de 200 exemples 
d'interferéncia entre ventalls al-luvials i 
camps dunars actuals a diferents regions 
desèrtiques. Tot plegat, obri noves vies 
d'interpretació del les successions 
pleistocenes a la Mediterrània occidental i 
permet aprofundir en la significació i la 
identificació dels agents i processos que 
han contribuit a la formació del relleu. 

Així doncs, el present article malda per 
revisar quin és l'abast del coneixement 
actual de la sedimentologia dels ventalls 
al-luvials i dels sistemes dunars, amb 
especial atenció a la interferència entre tots 
dos ambients. Addicionalment s'aborden 
diferents casos — d'estudis relatius a 
processos actuals o sèries Pleistocenes 
d'arreu del globus i especialment de les 
Illes Balears. 


Els ventalls al-luvials: geomorfo- 
logia, dinàmica i sedimentologia 


Definició i trets característics 

Els ventalls al-luvials són dipòsits de 
sediments detrítics al peu d'una serralada 
transportats per un corrent al-luvial. La 
seva forma més habitual és de con, que 
parteix des del punt on el corrent surt de la 
conca (l'àpex) i s'escampa radialment 

Fig. 1. Exemples de vistes aèries de ventalls al-luvials a les quals es pot observar la forma de con que 


s'escampa davant el front muntanyós. A: Ventalls al-luvials actuals al Death Valley, Badwater Basin, 
Califòrnia (extreta de www.airphotona.com). B: Ventall al-luvial pleistocè de Betlem, Mallorca. 

Fig. 1. Aerial photographs on alluvial fans. Notice the typical conical shape and the spreading in 
front of the mountain front. A: Present-day alluvial fans at Death Valley, Badwater Basin, California 
(taken from www.airphotona.com) B: Pleistocene alluvial fan at Betlem, Mallorca. 


davant el front muntanyós (Fig. 1). El 
material detrític erosionat de la conca és 
arrossegat pels cursos alluvials pendent 
avall dins el barranc cap a la zona més 
deprimida durant episodis de fortes 
precipitacions. Un cop assoleix la sortida de 
la conca -l'àpex-, el canvi de pendent i 
l'alliberament del confinament del canó 
afavoreixen la deposició dels sediments 
(Bull, 1977, Blair i McPherson, 1994, 
Miall, 1996, Harvey, 2011 i 2012, Harvey, 
2013; Clarke, 2015). La forma en planta 
d'aquests dipósits és similar a un ventall 
estés amb el contorn més o manco continu 
en forma d'arc peró que sovint es pot 
mostrar interromput per protuberàncies en 
forma de lòbul (Fig. 1). La secció 
transversal a l'eix del ventall mostra un cos 
convex amb la superfície travessada per 
diversos canals. Els ventalls al-luvials es 
solen trobar en ambients àrids d'arreu del 
món peró tampoc en són exclusius ja que és 
possible trobar-los a regions amb climes 
més humits (Harvey et al., 2005). A més a 
més, poden variar de mides, pendents, tipus 
de dipósits i àrees font del sediment en 


funció de diferents factors com l'estil 
sedimentari, la preponderància de 
determinats tipus de processos o les 
característiques de l'espai d'acomodació 
entre d'altres. 

El concepte de ventall al-luvial té un ús 
ampli en sedimentologia, però el cert és que 
existeix una gran varietat d'ambients 
deposicionals fluvials que podrien adaptar- 
se al terme ventall al-luvial. Aquest fet pot 
generar certa controvèrsia pel que fa l'ús 
d'un terme o l'altre a l'hora de designar 
aquests cossos sedimentaris. Així les coses, 
el concepte ventall al-luvial accentua la 
visió tost més geomòrfica en la definició 
d'aquest ambient deposicional. Com s'ha 
explicat anteriorment, la forma de con 
travessat per canals distributaris que 
s'escampen de manera radial des de l'àpex 
són les característiques definitóries dels 
ventalls. Segons recull Miall (1996), la 
diferència entre un sistema fluvial i un 
d'al-luvial rau en la xarxa de canals que 
genera. Un ambient al-luvial mostra una 
xarxa de canals distributaris —és a dir, 
forma canals que tendeixen a divergir del 

corrent principal—, mentre que un ambient 
fluvial, per contra, tendeix a formar canals 
que van convergint cap el corrent principal. 
Miall (1996) també fa una sèrie de 
consideracions en quant a dimensions i 
característiques dels dipòsits dels ventalls 
al-luvials. A diferència dels sistemes 
fluvials, els sistemes al-luvials poden 
articular-se en forma de petits cons al peu 
d'una serralada de pocs centenars de 
metres, fins a amplis ventalls de desenes de 
quilòmetres al peu de relleus més 
energètics. Per contra, els sistemes fluvials, 
per norma general poden superar aquestes 
dimensions. En la formació dels ventalls 
al-luvials, majoritàriament hi predominen 
processos de debris-flow i existeix una 
gradació dels dipòsits des de sediments més 
grollers a l'àpex fins a sediments llimosos a 
les zones més distals. Per altra banda, Blair 
i McPherson (1994) i Latrubesse (2015) 
introdueixen una altra aproximació de 
caràcter morfològic en la diferenciació 
entre sistemes al-luvials i sistemes fluvials. 
Acceptant totes les característiques que 
s'han enumerat, consideren que els sistemes 
fluvials generen un perfil transversal 
còncau amb el canal principal al punt més 
baix del sistema i l'acumulació de potents 
dipòsits sedimentaris, mentre que els 
sistemes al-luvials es caracteritzen per un 
perfil transversal convex que afavoreix el 
desbordament de les aigües que circulen 
pels canals i la formació de fluxos laminars 
cap als extrems del ventall. Pel que fa al 
perfil longitudinal, els sistemes al-luvials 
els limiten a pendents elevats que poden 
oscil-lar entre 1,5? fins a 25? característic de 
ventalls dominats per processos de 
moviments en massa o a sistemes amb 
pendents de 0,4? a 1,5? caracteritzats per un 
patró de circulació de les aigües tipus trenat 
(braided). Els sistemes fluvials també 
poden presentar característiques de 
transició entre els sistemes al-luvials amb 


menor pendent i els sistemes pròpiament 
fluvials que mostren uns pendents igual o 
inferiors a 0,4? i sense cap evidència de 
canals distributaris. 


Forma 
Les característiques de l'emplaçament 
dels ventalls al-luvials (ie. litologia, 


estructura, vegetació, història del relleu) 
controlen d'una banda la forma que adopta 
el ventall, i per l'altra, els processos que el 
construeixen. Aquests dos fets solen estar 
estretament lligats per tant la forma és el 
reflex dels processos i viceversa. D'aquesta 
manera la combinació de característiques 
tals com la litologia, la geometria i 
superficie de la conca i l'espai 
d'acomodació condicionen la mida i forma 
del ventall així com també l'aportació de 
sediment i els processos (Taula 1). Alguns 
diferencien dos grans tipus de ventalls 
segons les seves característiques 
morfològiques: els ventalls al-luvials —tout 
court— i els ventalls col-luvials (Blikra i 
Nemec, 1998, Miall, 1996, Harvey, 2012). 

Els ventalls al-luvials es formen a 
planes, al peu de grans serralades o valls 
àmplies i estan alimentats per grans 
canyons o conques que abasten àrees 
d'ordre quilòmetric. El perfil longitudinal 
del ventall sol mostrar un pendent d'entre 
S i 15? i la longitud del radi pot ser d'uns 
pocs quilòmetres fins a desenes de 
quilòmetres. Els dipòsits mostren sediments 
grollers que van des de graves anguloses a 
arrodonides fins a arenes, que es disposen 
seguint un ordre de mida de gra des dels 
més grollers cap a l'àpex fins els més fins a 
les zones més distals. Els processos més 
representatius són els de corrent d'aigua en 
forma de fluxos trenats i menor presència 
de processos de moviments en massa com 
caigudes de blocs i debris-flows. 

El ventalls col-luvials es formen al 
vessant d'una muntanya o a la seva base i 

Principals característiques Ventall al-luvial Ventall col-luvial 


Marc geomòrfic 


Conca km? 


Localització de l'àpex 


Al peu d'un front muntanyós 


Base del vessant muntanyós, 
desembocadura del canyó 


Vessant d'una muntanya o a la 
seva base 

ha - m? 

Zona més elevada del vessant, 
base del barranc 


Pendent 5° -15° 15° - 45° 
Radi km m 
Sediment Graves anguloses a Graves anguloses a molt 
arrodonides, arenes anguloses 
Granoclassificació Material més groller a l'àpex Material més groller al peu del 
ventall 
Processos deposicionals Corrents d'aigua tipus trenat i Caigudes de blocs, 


debris-flows 


esllavissades i debris-flows 


Taula 1. Comparació de les principals característiques dels ventalls al-luvials i els ventalls col:luvials 


(basat en Miall, 1996; Blikra i Nemec, 1998). 


Table 1. Main characteristics of the alluvial and colluvial fans compared (based on Miall, 1996; 


Blikra i Nemec, 1998). 


estan alimentats per un barranc o conques 
de poca superfície. El perfil longitudinal del 
ventall mostra un pendent entre 15? i 45? i 
la longitud del radi sol ser inferior al 
quilòmetre. Els dipòsits mostren sediments 
grollers composts majoritàriament per 
graves anguloses a molt anguloses. Els 
materials més grollers es disposen als 
extrems més  distals del ventall. Els 
processos que els caracteritzen són 
moviments en massa com les caigudes de 
blocs i esllavissades, els debris-flows, així 
com també alguns processos de rentat de la 
superfície del ventall formant xaragalls. 
Nombrosos estudis han demostrat que 
els processos —deposicionals són els 
responsables de la forma dels ventalls 
al-luvials. | Aquests processos estan 
controlats per l'aportació sedimentària que 
a la vegada reflexa les característiques de 
l'àrea font. Això suposa que variacions en 
la morfometria de ventalls situats a climes 
similars i alimentats per conques amb unes 
característiques — litológiques semblants 
haurien de manifestar un control topogràfic 
de l'àrea font (Calvache et al, 1997, 
Harvey, 1997; Viseras et al, 2003, Al- 
Farraj i Harvey, 2005; Harvey, 2005; 


Harvey, 2011; Haas et al., 2015). D'aquesta 
manera, el control topogràfic sobre la forma 
dels ventalls s'ha aconseguit mesurar des de 
dos enfocaments diferents. D'una banda, 
principalment establint relacions entre la 
superfície de la conca i la superfície del 
ventall i el pendent del ventall i la 
superfície de la conca (Fig. 2. A i B). 
Aquestes relacions indiquen que existeix 
una relació proporcional entre la superfície 
del ventall i la superfície de la conca i entre 
el pendent del ventall i la superfície de la 
conca. Per altra banda, s'han identificat els 
processos geomòrfics que operen dins una 
conca segons la relació entre la superfície 
de la conca i el seu pendent (Tarbotoon et 
al, 1991; Seidl i Dietrich, 1992; 
Montgomery i Foufaoula-Geordiou, 1993; 
Harvey, 1997; Montgomery i Buffington, 
1997; Sklar i Dietrich, 1998; Stock i 
Dietrich, 2003; May i Lisle, 2012; 
Rickenmann i Scheidl, 2013). Les relacions 
entre el pendent de la conca i la seva 
superfície (Fig. 2. C) mostren una inflexió a 
la corba generalment situada a pendents al 
voltant o superiors a 0,1 i superfícies 
inferiors a 15-20 ha la qual cosa estableix 
un llindar entre conques dominades per 

Fig. 2. Correlacions existents entre diferents paràmetres morfomètrics dels ventalls i les seves 
conques. A i B: Relació entre la superfície i el pendent del ventall i la superfície de la conca que 
l'alimenta (modificat de Harvey, 2011, Al-Farraj i Harvey, 2005) C: Relació entre el pendent i la 
superfície de la conca. Al voltant de pendents pròxims a 0,1 es produeix una inflexió a la corba que 
assenyala el canvi entre el domini dels debris-flows i el domini dels processos al: luvials (modificat de 
Montgomery i Foufaoula-Geordiou, 1993; Sklar i Dietrich, 1998). 

Fig. 2. Correlations between the fans morphometrical parameters and their basins. A and B: 
relationship between the fan area and the slope and the basins area (modified from Harvey, 2011; AI- 
Farraj and Harvey, 2005). C: relationship between the slope and the basin area. Around slopes near 
to 0,1 there is a curve change pointing the transition between debris-flow dominated fans and alluvial 
processes dominated fans (modified from Montgomery and Foufoula-geordiou, 1993; Sklar and 


Dietrich, 1998). 


processos de moviments en massa tipus 
debris-flow i conques dominades per 
processos majoritàriament de corrent 
d'aigua (processos al-luvials). A més a més, 
a major pendent el desenvolupament de la 
xarxa de drenatge és menor, tot arribant-se 
a generar un únic canal pràcticament 
rectilini a les conques amb un pendent més 
elevat (Montgomery i Foufaoula-Geordiou, 
1993; May i Lisle, 2012; Rickenmann i 
Scheidl, 2013). Tot i això, sembla que el 
principal factor dins aquesta relació és el 
pendent, ja que s'han arribat a identificar 
conques dominades per processos de 
debris-flow amb superfícies de conca que 
assoleixen fins a 20 km? però amb pendents 


mitjans de quasi 0,2 (Rickenmann i Scheidl, 
2013). 


L'ambient deposicional 
Mecanismes de transport 

Els processos sedimentaris sobre 
ventalls al-luvials abracen des de processos 
de debris-flows fins processos típicament 
fluvials. Existeixen ventalls dominats per 
processos més fluvials com els de corrent 
d'aigua, que consisteixen en la formació de 
canals, patrons de circulació braided i la 
formació de corrents laminars sheetfloods 
(Nemec i Postma, 1993; Blair, 1999a; Ritter 
et al., 2000; Nichols i Thompson, 2005; 
Van Dijk et al., 2012; Fontana et al., 2014), 

i ventalls dominats per processos de 
moviments en massa controlats per la 
gravetat com les esllavissades i els debris- 
flows (Nemec i Postma, 1993, Chamyal et 
al., 1997; Blair i McPherson, 1998; Blair, 
1999b i c; Blikra i Nemec, 1998; Nemec i 
Kazanci, 1999; Turner i Makhlouf, 2002; 
Harvey, 2011; McEwen ef al, 2011, 
Kochel i Trop , 2012; Harvey, 2013; Haas 
et al., 2014; Ventra et al., 2013; Ventra i 
Nichols, 2014; Haas et al, 2015). El 
control sobre els mecanismes de transport 
depenen de la mescla de sediment i aigua 
que arriba al ventall i quina proporció hi ha 
entre les diferents fraccions de mida de gra 
del sediment disponible (Harvey, 1997). 
Una proporció més elevada d'aigua que de 
sediment afavoreix el transport de clasts 
grollers, la formació de canals, barres 
fluvials i dipòsits laminars. En aquest cas, a 
més a més, el sediment ha de contenir una 
proporció baixa de les fraccions arena i 
fins. Un increment en la proporció de 
sediment respecte el contingut d'aigua 
donarà lloc a corrents en massa, sobretot si 
dins el sediment hi predomina la fracció de 
fins. La matriu constituida pels materials 
fins serà suficientment capaç de transportar 
els clasts flotant com un flux plàstic, 
generant corrents tipus debris-flow. Aquests 
procés genera dipòsits de graves massives 
generalment suportades per la matriu. La 
formació de ventalls controlats per diferents 
processos han estat identificats a diversos 
llocs del món. Sovint es situen a la mateixa 
regió i comparteixen característiques 
similars pel que fa a clima, vegetació, 
orientació, dimensió i pendent. La única 
característica que els diferencia és que 
presenten un domini de processos de 
corrent d'aigua o processos de fluxos en 
massa. En aquest cas la litologia de la 
conca juga un paper important ja que 
segons la composició de la roca els 
processos de meteorització generaran 


diferents productes. Així per exemple, 
litologies que produeixen grans quantitats 
de sediments grollers tendeixen a produir 
processos de corrent d'aigua, mentre que 
litologies que proporcionen major quantitat 
de sediments fins afavoriran la formació de 
fluxos en massa (Nemec i MuszynsRy, 
1984; Chamyal et al, 1997, Blikra i 
Nemec, 1998; Blair, 1999c; Ritter et al., 
2000; Viseras et al., 2003; Nichols i 
Thompson, 2005; Sohn et al, 2007; 
Andreucci et al., 2014). 


Fàcies deposicionals 

Existeixen tres grans grups de dipòsits 
característics de ventall al-luvial: debris- 
flow, corrents laminars (sheetfloods) i 
dipòsits de canal (Bull, 1977, Miall, 1996, 
Harvey, 1997; Harvey, 2011). Malgrat 
puguin predominar quasi exclusivament uns 
sobre els altres segons la configuració 
geomorfològica del ventall, el cert és que la 


majoria de ventalls reflecteixen la 
combinació  d'aquests processos però 
organitzats a diferents zones del ventall 
(Hooke, 1967; Bull, 1977; Blair i 


McPherson, 1994; Harvey, 2011). A la 
zona proximal (fanhead) hi predominen els 
processos de transport en massa i la caiguda 
de blocs, a la zona mitjana (midfan) hi 
predominen els processos de transport en 
massa i els processos de corrent d'aigua 
més concentrada formant canals tipus 
braided i a la zona distal els processos de 
corrent d'aigua de manera difusa (Hooke, 
1967, Bull, 1977, Blair i McPherson, 1994, 
Miall, 1996, Harvey, 2011). Aquesta 
zonació reflecteix canvis de pendent dins el 
ventall que varia des de 5 a 10? a la zona 
proximal fins a 1 ó 2? a les zones més 
distals. Aquesta suavització del pendent del 
ventall cap a la zona distal suposa una 
pérdua de competéncia dels fluxos quan 
surten de la conca i per tant els materials 
més grollers no poden assolir les zones més 

allunyades de l'àpex (Fig. 5) (Harvey, 
2012). A més a més, degut al rentat que 
produeixen les aigües d'escorrentia sobre el 
ventall, el pendent pot canviar localment 
generant zones amb fluxos canalitzats que 
per avulsió canvien a fluxos laminars de 
manera cíclica (Clarke, 2015). 

Els dipósits de debris-flow són una 
característica comuna dins la sedimentació 
col-luvial a diferents zones de l'espectre 
climàtic (Nemec i Muszynsky, 1984, Blikra 
i Nemec, 1998; Nemec i Kazanci, 1999, 
Turner i Makhouf, 2002; McEwen et al., 
2011; Kochel i Trop, 2012; Hooper et al., 
2013; Ventra et al., 2013). El debris-flow és 
un tipus de flux de sediments controlat per 
la gravetat que es pot definir com un 
transport gravitacional d'una mescla de 
materials detrítics 1 aigua. Quan la matriu 
composta per sediments fins i arenosos es 
satura d'aigua, comença a desplaçar-se com 
un flux plàstic i viscós (Riba, 1997, Blikra i 
Nemec, 1998). Existeixen dos tipus de 
debris-flow segons el contingut en aigua, 
d'alta viscositat i baixa viscositat (Blikra i 
Nemec, 1998). El primer fa referència a una 
mescla de sediments amb un contingut 
d'aigua molt baix que genera una mescla 
molt densa i relativament seca. Aquest 
procés genera fluxos en forma de lòbul 
relativament ample que pendent avall es va 
escampant. El segon és una mescla de 
sediment amb alt contingut en aigua. 
L'aigua funciona com a lubricant saturant 
la matriu entre els clasts i facilitant el 
desplaçament de la massa de manera 
cohesionada. El seu desplaçament és més 
dinàmic i forma lòbuls allargats, sovint 
meandriformes, que pendent amunt pot 
deixar solcs amb levées. Aquests lòbuls de 
materials detrítics es caracteritzen per 
mostrar capes massives de bretxa 
suportades per la matriu que poden canviar 
lateralment a clast-suportades. La matriu 
pot estar constituïda per llims, arena o una 


mescla del dos. Els clasts solen disposar-se 
en granoclassificació inversa i poden 
orientar els seus eixos majors en paral- lel a 
l'extrem davanter del lòbul. Una major 
presència d'aigua dins la matriu afavorirà la 
formació d'estructures tractives tals com 
l'estratificació horitzontal i estructures en 
forma de llentia amb laminació imbricada 
cabussant pendent amunt. Els clasts es 
disposen en granoclassificació decreixent, 
certa imbricació i els més grollers es situen 
a l'extrem frontal del lòbul. El mecanisme 
desencadenant dels debris-flovs, depenent 
de les condicions climàtiques de cada lloc, 
és la fusió sobtada de neu o gel o bé 
precipitacions intenses. 

El dipòsits formats a partir fluxos 
aquosos són característics de ventalls de 
majors dimensions i es poden classificar a 
grans trets en dos subgrups, els dipòsits 
caracteritzats per la circulació d'aigua de 
forma laminar (sheetflow) i els dipòsits de 
canals (streamflov) (Harvey, 1997, Harvey, 
2011). Els fluxos d'aigua es produeixen 
generalment degut a les precipitacions o a 
la fusió de la neu, segons el clima dominant 
a la zona. La circulació de l'aigua es 
produeix de dues maneres, com una làmina 
prima que s'escampa i flueix pendent avall 
per sobre la superfície del ventall i com una 
làmina que localment es pot concentrar 
lleugerament i formar petits xaragalls de 
poca profunditat i amplària (Blikra i 
Nemec, 1998). Aquest darrer procés si les 
característiques del ventall ho permeten i 
continua, acaba generant grans fluxos 
d'aigua concentrada circulant canalitzada. 
Els fluxos laminars renten la superfície del 
ventall emportant-se els materials llimosos i 
arenosos de la zona proximal cap a les 
zones més distals (Harvey, 2012). Només 
quan es concentra formant petits xaragalls, 
és capaç de transportar pendent avall 
sediments més grollers. Aquest procés 
genera dipòsits amb  estratificacions 

horitzontals i amb laminació interna que pot 
mostrar cicles granodecreixents. Als punts 
on els fluxos es puguin concentrar formarà 
acumulacions de clasts en forma de llentia 
aillada dins el sediment o estructures en 
forma de canal de poca profunditat. Els 


fluxos d'aigua canalitzada són fluxos 
concentrats que tendeixen a circular 
confinats dins un canal, assolint una 


columna d'aigua més profunda que genera 
un flux turbulent capaç de transportar grans 
quantitats de material groller. El patró de 
circulació de les aigües es correspon amb 
canals del tipus trenat (braided), que 
desenvolupa diversos canals que es poden 
desplaçar lateralment formant suaus 
meandres i la deposició de barres 
allargassades a les cares interiors dels 
meandres. Aquests canals poden anar 
canviant de direcció sobre el ventall degut a 
processos d'avulsió o rebliment dels 
mateixos canals a la zona mitjana del 
ventall i per la migració lateral dels canals 


(Miall, 1996; Blikra i Nemec, 1998; 
Harvey, 2011). Els dipósits de canal 
mostren estructures d'estratificació 


horitzontal amb passades horitzontals de 
clasts disposats clast-suportats i algun bloc 
aillat. També poden aparèixer potents 
estrats massius amb certa estructura 
ondulada. Les estructures de canal es 
disposen superposades sovint tallant-se 
unes amb les altres i contenen estructures 
típiques de rebliment de canal com 
conglomerats clast-suportats en forma de 
llentia o laminació en forma de barres. 
Lateralment pot observar-se estratificació 
planar amb passades de clasts aillats que 
canvien a estratificació encreuada de baix i 
alt angle. És molt comuna la presència de 
laminacions en forma de ripples entre els 
estrats dels dipòsits de canal. També 
associats a aquests dipòsits es poden 
observar dipòsits de desbordament dels 


canals o d'acreció lateral que consisteixen 
en capes primes de sediments de les 
fraccions més fines (normalment arenes i 
llims) que mostren laminació horitzontal 
que canvia a estratificació encreuada de 
baix angle amb intercalacions de 
laminacions amb ripples. 

Els processos deposicionals relacionats 
amb una major presència d'aigua com a 
agent de transport, tendeixen a ser els 
mecanismes que transfereixen el sediment 
des de les zones més proximals del ventall 
cap a les zones més distals. Sovint els 
canals dels ventalls al-luvials generen una 
important X progradació del sistema 
deposicional degut al seu caràcter 
distributari (Miall, 1996; Blikra i Nemec, 
1998). Aixó fa que al llarg del contorn del 
ventall, a la zona distal, es vagin formant 
nous lóbuls deposicionals que amb el 
desplaçament lateral dels canals van 
canviant de posició i en conseqüència 
generen el creixement del ventall (Miall, 
1996, Harvey, 2012). El desplaçament 
constant de la zona de deposició sobre el 
ventall juntament amb els canvis de 
pendent que controlen els processos de 
transport al llarg del perfil longitudinal del 
ventall, generen una distribució tant lateral 
com vertical de fàcies complexa (Harvey, 
1997). Són molt comunes les seqüències 
amb alternances de potents dipòsits de 
debris-flov amb capes massives de bretxa i 
alguns dipòsits de canal a la zona proximal 
del ventall, mentre que cap a la zona distal 
hi predominen alternances de dipòsits de 
flux laminar amb dipòsits de canal (Fig. 3). 
Algunes característiques locals de 
l'emplaçament del ventall poden produir 
canvis en les seqüències verticals, això no 
obstant, els canvis climàtics o els 
moviments tectonics poden ser els 
principals factors que provoquin majors 
canvis en les seqüéncies dels dipósits de 

Fig. 3. Model de distribució de les fàcies al llarg del perfil longitudinal d'un ventall. 
Fig. 3. Spatial distribution model of the facies on fan longitudinal profile. 


al-luvial. S'han identificat a 
diversos ventalls al-luvials quaternaris 
canvis abruptes en les seqüències 
sedimentàries controlades per — les 
fluctuacions climàtiques —ocorregudes 
durant el Quaternari (Harvey, 1996; 
Harvey, 1997;Harvey et al., 1999; Harvey, 
2002; Harvey, 2005; Harvey et al., 2005; 
Pope i Wilkinson, 2005; Robinson et al., 
2005; Fontana et al., 2014). 


ventall 


Els dipòsits eòlics: sedimentologia 
Característiques generals del sediment 
Els sediments eòlics poden dividir-se en 
quatre grups principals: (a) dipòsits eòlics 
tals com mantells d'arena i (b) dipòsits 
interdunars que sovint consisteixen en 
sediments grollers mal classificats dels 
quals les fraccions mitjanes i fines han estat 
retreballades pel vent; (c) arenes dunars 
moderadament a ben classificades que 
consisteixen en grans que oscil-len entre les 
mides 70-250 um, llims eòlics (/oess) que 
consisteixen principalment en partícules 
d'una mida de gra de 10-70 um; i (d) pols 
eòlica composta bàsicament de materials 


fins amb una mida de gra inferior a 10 um 
(Livingstone i VVarren, 1996, Pye i Tsoar, 
2009). Tots aquests sediments poden 
aparèixer intercalats a diferents zones dels 
ambients eòlics. Tot i això, les zones més 
actives dels camps dunars normalment no 
contenen grans quantitats de materials fins 
degut a que durant el procés de transport les 
partícules més fines són desplaçades en 
suspensió dins l'aire cap als marges dels 
deserts. Una vegada que les dunes 
s'estabilitzen, el contingut en sediments 
fins de les arenes dunars pot incrementar-se 
degut a la formació de llims producte de la 
meteorització dels grans d'arena. Segons 
Pye i Tsoar (2009) les arenes eòliques es 
poden diferenciar d'altres arenes implicades 
en processos diferents a partir de la mida de 
gra mitjana i la selecció del grans. 
D'aquesta manera, la mida de gra 
predominant és arenes fines a mitjanes 
(125-500 | um) moderadament ben 
classificades. 

Els grans d'arena es poden classificar a 
grans trets segons el seu origen en grans o 
fragments de roques silíciques (quars, 

feldspats, miques, Oxids) procedents de la 
meteorització de roques de escorça 
terrestre, fragments de roques carbonatades 
i fragments esquelétics — (foraminífers, 
equinoderms, = gasterópodes) — d'origen 
biogènic. Els dipòsits eòlics estudiats en el 
marc de la Mediterrània occidental, com 
s'explica al darrer apartat, es caracteritzen 
per estar constituits per arenes d'origen 
biològic per aquesta raó l'explicació es 
centrarà en aquest darrer grup d'arenes. 

La majoria d'organismes secreten part 
dels seus esquelets amb substàncies 
calcàries compostes per aragonita i calcita. 
Les fonts més importants de grans 
carbonatats són les algues calcàries, els 
foraminífers, els equinoderms, els coralls i 
les closques de  vàries espècies de 
gasterópodes, mol-luscs i ostracodes. Els 
esquelets carbonatats es fragmenten en 
partícules més petites degut a processos 
físics 1 biológics. Les ones i els corrents 
marins poden provocar que es trenquin peró 
existeixen determinats ambients on alguns 
organismes . brostejadors són — igual 
d'efectius. El producte resultant d'aquests 
processos pot mostrar diverses formes com 
grans que mantenen la forma corba de les 
closques o grans  aplanats.  L'arena 
carbonatada d'origen biogénic es genera 
principalment a ambients marins i lacustres 
somers que presenten unes elevades taxes 
d'activitat biológica. Aquest fet pren 
especial importància a llocs on les taxes de 
sedimentació terrígena són molt baixes. 
Aquestes zones es situen preferentment a 
climes àrids allà on la descàrrega fluvial és 
molt limitada i a ambients de plataforma 
soma a certa distància de la costa. Grans 
acumulacions d'arenes dunars carbonatades 
la majoria cimentades formen dipòsits 
d'eolianites a Bermuda, a llarg de les costes 
de la Mediterrània, Austràlia, al golf Pèrsic 
i a moltes illes oceàniques (BrooRe, 2001, 
Pye i Tsoar, 2009). 


Mecanismes de transport eòlic 

Els mecanismes de transport eòlic estan 
condicionats principalment per la velocitat 
del vent i la mida de les partícules entre 
d'altres (humitat ambiental, vegetació, 
rugositat i extensió de la superfície sobre la 
que bufa el vent) Existeixen tres 
mecanismes: tracció, la saltació i la 
suspensió. La tracció consisteix en el 
desplaçament dels grans rodant o lliscant 
per sobre una superfície degut l'acció de 
ròssec que produeix la força del vent o per 
l'impacte d'altres grans. Durant aquest 
procés els grans mai abandonen el contacte 
amb la superfície. Durant la saltació els 
grans experimenten desplaçaments en 
forma de bots degut a l'impacte d'altres 
grans que ja es desplaçaven i es copegen els 
uns amb els altres o bé perquè la resistència 
del gra al flux d'aire és suficient per iniciar 
el moviment. La suspensió provoca que les 
partícules s'alcin de la superfície i es 
desplacin llargues distàncies sense entrar en 
contacte amb la superfície. La significança 
sedimentològica entre la diferència dels tres 
processos depèn de la distància a la qual els 
grans d'arena són transportats pel vent. Els 
grans de mida 0,1-0,3 mm que és més fàcil 
que es desplacin per saltació formen dunes, 
mentre que els grans amb mides inferiors a 
0,1 mm són transportats en suspensió a 
majors distàncies. L'acció del vent és molt 
efectiva per a seleccionar les fraccions 
arena grollera, mitjana a fina i llims 
(Livingstone i VVarren, 1996, Pye i Tsoar, 
2009). 


L'ambient deposicional 

Als ambients eòlics hi ha tres factors 
que a grans trets controlen la formació dels 
camps dunars: (a) la disponibilitat de 
sediment, (b) un règim de vents 
suficientment energétic per a transportar 
l'arena i (c) un marc topogràfic i climàtic 
que permeti durant períodes relativament 

llargs l'acumulació de grans quantitats 
d'arena. La quantitat d'arena disponible 
proporcionada per l'alteració depèn de la 
naturalesa de la litologia predominant en 
una zona, o en el cas d'arenes d'origen 
biogènic de la productivitat biològica de 
l'ambient i de l'efectivitat del vent que 
selecciona i transporta l'arena. No obstant, 
el sediment abans de estar exposat al vent 
pot haver sofert altres processos com el 
transport fluvial o el transport per corrent 
marines. 

En línies generals, els processos eòlics 
són més importants a zones àrides allà on la 
cobertura vegetal és dispersa i la humitat 
ambiental és baixa (Livingstone i VVarren, 
1996; Pye i Tsoar, 2009, Liu et al., 2015). 
Els ambients eólics més extensos apareixen 
a àrees que reben de mitjana no més de 250 
mm de precipitació mitjana anual. De totes 
maneres, els camps dunars es poden formar 
a qualsevol régim climàtic on s'hi trobi 
arena exposada i el vent sigui suficientment 
fort per moure-la. Les dunes solen mostrar 
un desenvolupament menor a ambients 
humits tropicals comparat amb ambients 
temperats (Pye i Tsoar, 2009). 


Tipus d'acumulacions eóliques 

Segons recull Pye i Tsoar (2009), les 
acumulacions eóliques es poden classificar 
en ripples, dunes i draas o megadunes. 
Aquesta divisió fa referéncia a un canvi en 
la dimensió de les formes. Així per tant, els 
ripples són formes mil-limétriques que 
poden assolir fins a uns pocs centímetres 
com a màxim; les dunes des d'uns pocs 
metres fins a centenars de metres i els draas 
des de centenars de metres fins a 
quilòmetres. A continuació es fa una 
ressenya de les principals característiques 
sedimentàries d'aquestes formes eòliques. 


Ripples 
Es tracta de petites ondulacions sobre les 


superfícies arenoses d'uns pocs 
mil-límetres d'alçada i de longitud. El 
desenvolupament d'aquestes formes pot 
recordar les formacions dunars més grans i 
a més presenten un perfil molt semblant. El 
perfil es divideix en una cara de sobrevent 
(stoss) de 8? a 10? d'inclinació, la cresta, la 
cara de sotavent (Jee) que mostra pendents 
d'entre 20° a 30? i el solc a la base del 
costat de sotavent. Els ripples solen formar 
cordons continus amb crestes sinuoses 
disposades de manera transversal a la 
direcció del vent. 


Dunes 

Les dunes es defineixen com un munt 
d'arena acumulat pel vent. Les dimensions 
lineals poden situar-se entre 1 m fins a 
desenes de quilòmetres, mentre que l'alçada 
pot ser d'uns pocs centímetres fins uns pocs 
centenars de metres. Les acumulacions 
dunars més extenses poden tenir una 
estructura complexa ja que altres dunes de 
menors dimensions poden superposar-s'hi 
donant lloc als draas o  megadunes 
compostes. Les formacions dunars es poden 
distingir entre simples, compostes i 
complexes. Les simples consisteixen en 
dunes individuals que estan físicament 
separades de les altres. Les compostes 
consisteixen en dues o més dunes del 
mateix tipus que es disposen coalescents o 
superposades. Les complexes consisteixen 
en dos o més tipus de dunes diferents que 
es superposen. El perfil de les dunes 
presenta una cara de sobrevent (stoss) amb 
un pendent suau de mitjana 12? i una cara 
de sotavent (lee) caracteritzada per major 
pendent al voltant de 30°. Pye i Tsoar 
(2009) presenta una classificació de tres 
grups de les formes dunars segons les 
característiques relacionades amb la seva 
gènesi: les que es desenvolupen en relació a 
obstacles topogràfics, les que es poden 
considerar *auto-acumulades", és a dir, cap 

element ha intervingut en la formació, 
només el vent ha anat acumulant l'arena 
sobre una superfície degut a canvis 
aerodinàmics o canvis en la rugositat de la 
superfície i aquelles en les que el 
desenvolupament està fortament influenciat 
per la vegetació. La primera categoria 
correspon a dunes grimpadores (climbing 
dunes), echo dunes, falling dunes i cliff-top 
dunes que es formen al front d'un 
escarpament o sobre un vessant i les dunes 
d'obstacle (lee dunes o shadow dunes) que 
es formen darrere un obstacle o element 
orogràfic allà on el flux d'aire divergeix. 
Les dunes “auto-acumulades” inclouen 
barchans, cordons  barchanoids  trans- 
versals, dunes lineals (seif dunes), dunes en 
forma de dom i dunes en forma d'estrella. 
Les dunes formades per l'acumulació 
d'arena relacionada amb la preséncia de 
vegetació inclouen dunes parabòliques, 
dunes lineals vegetades i dunes en forma de 
petit monticle (hummock dunes). Les dunes 
lineals són el tipus de dunes més comunes 
als ambients desértics continentals seguides 
per les dunes transversals, encara que pot 
haver-hi variacions d'un lloc a l'altre. A 
Zones costaneres amb un règim climàtic 
més humit, els camps dunars presenten 
sobretot dunes parabòliques i hummocR 
dunes mentre que a zones costaneres àrides 
i semi-àrides hi predominen camps de 
dunes barchans i cordons barchanoids. 


Estructura sedimentària dels dipòsits 
eòlics 

Totes les cares de sotavent de les dunes 
mostren una laminació ben desenvolupada 
de foreset que cabussa en la direcció del 
vent a un angle maxim de 32-34. A prop 
de la base del foreset la laminació tendeix a 
disposar-se horitzontal presentant un perfil 
còncau. La potència de la laminació sol ser 
d'entre 2 a 5 cm i estan agrupats en feixos 


de làmines o sets d'estratificació encreuada 
d'alt angle. Les superfícies de discontinuitat 
(Fig. 4) que defineixen els límits entre els 
diferents sets són superfícies erosives que 
poden ser planars o corbades, mentre que 
els feixos de làmines d'estratificació 
encreuada poden disposar-se horitzontals, 
en forma de falca o en forma de solc (Pye i 
Tsoar, 2009). La orientació i l'angle de 
cabussament de les superfícies erosives i de 
les làmines encreuades varien segons el 
tipus de duna, la seva posició i el règim de 
vent. Els feixos de làmines d'estratificació 
encreuada horitzontals tendeixen a situar-se 
a les parts més baixes de les dunes mentre 
que els feixos de làmines en forma de falca 
són més presents a cap a la cresta. Això 
reflexa com els nivells superiors de les 
dunes estan afectats per moments d'erosió i 
sedimentació com a resposta de la deflació 
que provoca el vent i a la superposició 
d'altres dunes (Livingstone i Warren, 
1996). Els foresets més inclinats que 
assoleixen fins al voltant de 30? es 
produeixen a conseqüència del processos de 
deposició tipus grain-flow sobre la cara de 
sotavent. Els dipòsits de  grain-flow 
consisteixen una série de cossos en forma 
de llengua constituits per arena seca. 
Normalment tenen una potència de 2 a 10 
cm i una amplada de 5 a 30 cm. Solen 
trencar la laminació subjacent i la mida de 
gra de l'arena tendeix a ser més grollera cap 
a la part alta del flux degut a la tensió 
dispersiva, peró també la mida de gra pot 
incrementar-se cap cap a la part baixa del 
flux ja que els grans més grollers es 
desplacen més aviat i a major distància que 
els fins (Pye i Tsoar, 2009). A les cares de 
sotavent de les dunes els processos de 
grain-flow sovint s'alternen amb processos 
de  grain-fall. Aquest produeix una 
laminació per l'acumulació de grans 


140 Boll. Soc. Hist. Nat. Balears, 58 (2015) 








Fig. 4. Model de les estructures sedimentàries presents a acumulacions dunars. Cada lletra representa 
un set o feix de làmines separat dels altres per una discontinuitat erosiva. A: Feix de làmines amb 
estratificació encreuada de baix angle disposat horitzontal o planar. B: Feix de làmines en forma de 
solc. C: Feix de làmines en forma de falca. D: Feix de làmines amb estratificació encreuada que 
lateralment tendeixen a disposar-se horitzontals mostrant una forma còncava. E: Feix de làmines amb 


estratificació encreuada d'alt angle. 


Fig. 4. Eolian sedimentary structures model. Each letter represents a set of laminae. Thick black 
lines represent an erosive discontinuity. A: Low-angle cross stratified set. B: Trough cross stratified 
set. C: Wedge-shaped set. D: Cross stratified set changing laterally to horizontal stratification 
showing a concave-up shape. E: High-angle cross stratified set. 


transportats per saltació que assoleixen la 
cresta de la duna, la traspassen i es 
depositen a la cara de sotavent on la força 
del vent disminueix. Aquesta laminació pot 
mostrar una lleugera gradació vertical de la 
mida de gra encara que pot mostrar una 
organització semblant als processos de 
grain-flow degut a que després de la 
deposició els grans poden esllavissar 
pendent avall. 

Altres estructures sedimentàries com les 
làmines amb ripples es formen sobre la 
superfície de la duna. La migració d'un 
ripple genera una làmina contínua 


composta per làmines paral- leles ondula- 
des. L'estratificació encreuada dels foresets 
dels ripples rarament és observable degut a 
poca potència que presenten les capes i a 
més, la seva conservació és difícil ja que es 
desenvolupen a la cara de sobrevent i a la 
cresta de les dunes que són les Zones més 
afectades per la deflació intensa del vent. 
Durant la migració dels ripples, els grans 
més fins tendeixen a concentrar-se als 
soles dels ripples formant una làmina de 
grans fins a la base de cada estrat de 
ripples. Aquestes làmines normalment són 
cimentades preferentment durant la 

diagènesi mostrant laminació pin-stripe 
quan queden exposades (Pye i Tsoar, 2009). 
Aquestes estructures solen organitzar-se en 
feixos de làmines amb laminació encreuada 
de baix angle que canvia a horitzontal 
especialment a la cara de sobrevent de les 
dunes amb cabussaments oposats a la 
direcció del vent que no superen els 15-20? 
d'inclinació. La laminació pin-stripe també 
pot ser generada per processos de grain- 
flow als foresets dunars. 


Processos d'interferència 

La interferència entre processos 
al-luvials i processos eòlics — s'ha 
documentat arreu, tant a descripcions de 
dipòsits quaternaris o més antics (Langford 
i Chan, 1989, Nanson et al., 1995, 
Lancaster i Tchackerian, 1996; Loope et 
al., 1999; Bullard i Livingstone, 2002; Al 
Farraj i Harvey, 2004, Gardner et al., 2006; 
Maroulis et al., 2007; Simpson et al., 2008; 
Bourquin et al., 2009; Stone et al., 2010; 
Bateman et al., 2012, Rodríguez-López et 
al., 2012; Stone 1i Thomas, 2013; Ventra et 
al., 2013, Stollhofen et al., 2014), com a 
ambients actuals (Langford, 1989; 
Scheepers i Rust, 1999; Sweeney i Loope, 
2001; Bullard 1i McTainsh, 2003; Krapf et 
al., 2003; Svendsen et al., 2003; Hooper et 
al., 2013; Al-Masrahy i Mountney, 2015; 
Liu i Coulthard, 2015). Aquests dipósits es 
localitzen preferentment a ambients àrids 
relacionats amb zones interdunars de 
deserts o zones costaneres i depòsits 
col-luvials i al-luvials als marges dels 
deserts. Una revisió de la literatura existent, 
permet veure com l'estudi dels sistemes 
al-luvials i eòlics és àmpliament tractat però 


sovint de manera independent. Cosa 
contrària al fet que els processos 
geomorfològics rarament actuen 


independentment uns dels altres i a més, 
arreu del món són nombroses les zones on 
els ambients eòlics i els ambients al-luvials 


entren en contacte (Al-Masrahy i 
Mountney, 2015; Liu i Coulthard, 2015). 
Aquest enfocament tendeix a examinar les 
interaccions entre els processos eòlics i 
al-luvials des d'una perspectiva purament 
eòlica o al-luvial, malgrat s'hi reconegui la 
combinació dels dos processos. Això fa que 
siguin escassos els estudis que donen una 
explicació sobre com es produeix el procés 
d'interacció, què ho controla, com és la 
transferència de sediment d'un sistema a 
l'altre o quines modificacions sofreix el 
paisatge. Seguint aquesta línia Harvey et al. 
(2005) suggereix que dins els sistemes 
al-luvials encara queda per aclarir com 
responen aquests sistemes a la combinació 
de diversos factors de control i com es 
reflexa a la morfologia i als sediments. 

En els darrers anys, s'ha demostrat que 
la interacció entre processos al-luvials i 
altres processos com sedimentació lacustre 


o eólica tenen una —significança 
paleoclimàtica. D'aquesta manera, la 
majoria de treballs sobre dipòsits 


d'interferència antics posen de manifest un 
control climàtic en la successió dels 
diferents ambients sedimentaris (Nanson et 
al., 1905, Lancaster i Tchackerian, 1996; 
Bullard i Livingstone, 2002; Al Farraj i 
Harvey, 2004, Gardner et al., 2006, 
Maroulis et al, 2007; Simpson et al., 2008; 
Bourquin et al., 2009; Stone et al., 2010; 


Harvey, 2011; Bateman et al, 2012, 
Rodríguez-López et al, 2012; Stone i 
Thomas, 2013, Ventral et al, 2013, 


Stollhofen et al, 2014). Els ambients 
actuals demostren ser també un model 
d'interacció entre processos eòlics i 
al-luvials controlats per canvis al clima 
però a curt termini. En algunes zones 
estudiades, aquesta interacció canvia durant 
períodes de temps curts que solen 
correspondre a canvis estacionals. Això 
suposa que durant les estacions seques 
l'arena pot ser transportada sobre els canals 

secs i reomplir-los. Durant l'estació 

humida, les aigües que flueixen pels canals 

es veuen —obstaculitzades per les 

acumulacions eòliques i poden començar a 

formar embassaments o rompre els cordons 

dunars. Per exemple als treballs de 

Langford (1989), Svendsen et al. (2003) o 

Bullard i McTainsh (2003) s'observa com 

al llarg de l'any o a períodes d'uns pocs 

anys durant les estacions que registren 
menys precipitació el transport eòlic es veu 
reforçat amb la migració de dunes per sobre 
dels canals al-luvials. Amb l'arribada de les 
precipitacions l'arena que reomplen els 
canals és remanegada durant una revinguda. 

Aquest escenari és el reflex d'un règim 

efímer dels rius controlat per les 

característiques del clima de l'ambient àrid 
on es situen. 

La sedimentació al-luvial dins els 
deserts esta condicionada per la forma i 
distribució de les dunes. Els camps dunars 
es caracteritzen per uns espais regulars 
interdunars que proporcionen zones planes i 
deprimides. Aquestes zones són les 
utilitzades preferentment per les aigües 
d'escorrentia que s'endinsen dins el camp 
dunar. Segons Langford (1989), és possible 
observar fins a Sis processos relacionats 
amb la interferència eòlic-al-luvial a 
ambients àrids actuals. Els processos que es 
descriuen a continuació són anàlegs als que 
es poden interpretar a partir de dipòsits 
antics (Langford i Chan, 1989): 

1- Retenció i embassament de l'aigua per 
efecte dels cordons —dunars: la 
topografia que genera el camp dunar 
funciona com un dic que reté les aigües 
que circulen pels canals. Sovint enlloc 
de circular l'aigua per canals excavats 
prèviament, se n'han de crear de nous a 
través de les dunes que en el seu 
desplaçament han anat reblint canals ja 
excavats. Els cursos al-luvials han 
d'estar constantment canviant de 


4- 


direcció, dividint-se i tendint a formar 
patrons de circulació anastomosats a 
través de les dunes i mantells eòlics. 
Inundació de zones interdunars: es 
tracta de zones en forma de petita bassa 
que concentren les aigües produides per 
inundacions degudes a l'efecte dic de 
les dunes així com també al llarg de 
canals. En aquest cas l'aigua pot anar 
acumulant-se fins que vessa per sobre 
dels relleus eòlics o s'infiltra a través de 
l'arena emportant-se part de la duna. 
Dunes envoltant canals i zones 
interdunars erosionades per canals: la 
circulació de l'aigua per dins canals i 
zones interdunars próximes a dunes 
genera la destrucció de les dunes 
mitjangant esllavissades arenoses degut 
a la sobreexcavació dels flancs dunars. 
Deposició de sediment al-luvial a les 
zones interdunars: fa referéncia a la 
deposició de sediment al-luvial i 
sediment eòlic retreballat pels cursos 
al-luvials que es deposita a les zones 
interdunars inundades. En aquestes 
zones s'hi combina la deposició de llims 
i arenes. 

Inundació de zones interdunars degut a 
l'ascens del nivell freàtic: si el nivell 
freàtic assoleix la superfície pot 
mantenir permanentment inundades 
aquestes zones. Solen formar basses 
anomenades playa o sabkhas 
caracteritzades per un fons pla, molt 
somes, amb vegetació halòfila associada 
i la formació de crostes d'evaporites. 
Sediment al-luvial transportat pel vent 
dins el sistema eòlic: l'arena depositada 
pels | cursos —al-luvials pot ser 
transportada de nou pel vent dins el 
camp dunar. A alguns deserts l'arena 
al-luvial pot ser la principal font de 
sediment eólic. 

Aquests processos generen tres ambients 
deposicionals diferents: canals, marges de 
canal-zones interdunars i zones interdunars- 
playas (Langford, 1989). Els dipòsits de 
canal contenen abundants evidències de 
circulació — d'aigua. Les estructures 
sedimentàries que s'observen dins els 
canals són capes en forma de llentia amb 
laminació horitzontal i passades 
horitzontals de clasts canviant a 
estratificació encreuada en forma de canal. 
Les dunes que formen els marges dels 
canals contenen capes del tipus esllavissada 
(slumping) degut a l'erosió de la base per 
part del corrent d'aigua que n'estabilitza el 
flanc dunar. Els dipòsits de marges de canal 
mostren inundació i drenatge de zones 
interdunars. Apareixen superfícies erosives 
sobre dipòsits eòlics i alternança de capes 
d'arena i llims de potència variable que 
poden mostrar esquerdes de dessecació 
(mudcracks). Les zones interdunars-playas 
mostren una forma còncava amb la 
superfície superior plana. L'aigua que 
contenen prové del subsòl i de la pluja, no 
rep sediments del desbordament de canals. 
Mostra laminacions horitzontals amb 
alternança de sediments típics de playa com 
crostes — d'evaporites, precipitats de 
carbonats, esquerdes de dessecació i capes 
de sediment eòlic. Solen ser zones 
colonitzades per vegetació halòfila i poden 
ser l'hàbitat de diverses espècies de 
gastròpodes, artròpodes i ostracodes. 

Per altra banda, les dunes per elles 
mateixes poden actuar com un relleu capaç 
de generar processos d'escorrentia sobre la 
seva superfície (Loope et al, 1999, 
Sweeney i Loope, 2001; Mangold i 
Costard, 2003; Pye i Tsoar, 2009; Hooper 
et al., 2013; Jouannic et al., 2015). Malgrat 
el sediment que constitueix les dunes 
(arenes mitjanes) proporciona un elevat 
grau de porositat que afavoreix la infiltració 
directa de l'aigua que precipita sobre les 


dunes, determinats mecanismes poden 
ajudar a que es produeixi escorrentia o 
debris-flows arenosos sobre la seva 
superfície. És necessari que els camps 
dunars presentin grans formacions dunars 
amb cares de sotavent inclinades, formació 
de crostes a la superfície que impedeixin la 
infiltració i una vegetació dispersa, així 
com també intenses precipitacions. La 
superfície de la duna on s'han format 
crostes afavoreix la formació d'escorrentia 
pendent avall que es pot concentrar formant 
xaragalls i formant lòbuls deposicionals 
(Fig. 5) o petits ventalls al-luvials a la seva 
base (Sweeney i Loope, 2001). 

Altres mecanismes com la fusió de la 
neu atrapada dins les capes de dunes de 
deserts freds provoca debris-flows als 
flancs de les dunes (Hooper et al., 2013). 
Les estructures sedimentàries 
característiques — d'aquests dipòsits són 
l'estratificació horitzontal relacionada amb 
processos de sheetflood, estructures en 
forma de canal massiu (Svveeney i Loope, 
2001) i capes massives relacionades amb 
processos de transport en massa com els 
debris-flows o les esllavissades (Loope et 
al., 1999, Svveeney i Loope, 2001). 

En el registre sedimentari de la 
Mediterrània occidental alguns treballs han 
identificat uns dipòsits que es poden 
considerar característics de la interferència 
entre els processos eòlics i al-luvials. Els 
dipòsits — d'interferéncia — edlic-al-luvial 
consisteixen en uns sediments caracteritzats 
per mostrar estructures corresponents a 
processos al-luvials però el sediment que 
contenen és d'origen eòlic. Aquests dipòsits 
atribuits al —Pleistocè corresponen 
normalment a acumulacions sedimentàries 
en forma de ventall al-luvial però el 
sediment que les constitueix són arenes 
marines. És el cas d'alguns dipòsits 
costaners de calcarenites pleistocenes que 
es composen majoritàriament per arenes 

Fig. 5. Interferència entre processos eòlics i al-luvials. A i B: Petits lòbuls dep 





osicionals producte de 


l'erosió del front d'una duna després d'un episodi de precipitació del mes d'octubre de 2012 i 2013 
respectivament als camps dunars costaners de Son Bou (A) i l'arenal de Son Saura (B) a Menorca 


(Foto A: L. Gómez-Pujol). 


Fig. S. Interference betveen eolian processes and alluvial processes. A and B: Small depositional 
lobes developed on the dune front due to run-off erosion. Photos were taken after an intense rain 
event in October 2012 and 2013 respectively at costal dune fields of Son Bou (A) and Son Saura (B), 


Menorca (Photo A: L. Gómez-Pujol). 


bioclàstiques. Aquesta característica 
assenyala que l'àrea font d'aquest sediment 
es situa a la plataforma marina. A la regió 
mediterrània el procés de transport associat 
a la deposició d'arena marina és el vent, és 
a dir, els vents transporten l'arena marina 
depositada a la platja terra endins en forma 
de dunes. Per contra, les estructures 
sedimentàries que mostren aquests dipòsits 
no es correspon amb les estructures típiques 
de dipòsits eòlics (estratificació horitzontal, 
encreuada o superfícies erosives planes) 
sinó que les estructures que contenen han 
estat generades per corrents d'aigua (Fig. 
6.). Per tant, és possible observar cossos 
sedimentaris amb una geometria en forma 
de llentia que pot contenir estructures 
d'estratificació ^ horitzontal, ^ encreuada, 
encreuada en forma de canal o superfícies 
erosives forma de canal reomplertes de 
conglomerat o bretxa, així com també 
dipósits massius o lleugerament estratificats 
característics de processos col luvials. 
Aquest és el cas d'alguns dipòsits de la 
costa nord de Mallorca i de la costa oest de 


Sardenya (Fornós et al., 2009, Andreucci et 
al., 2014). Aquests treballs descriuen uns 
dipòsits de  calcarenites — bioclàstiques 
producte del retreballament del sediment de 
dunes costaneres per part de cursos 
alluvials. A més a més, comencen a 
apuntar que el principal control de les 
dinàmiques sedimentàries d'aquestes costes 
foren les fluctuacions del nivell marí. Una 
composició majoritària per arenes 
bioclàstiques d'aquests dipósits ha provocat 
que sempre fossin identificats com a 
dipòsits eòlics de manera errònia a les illes 
Balears (Cuerda, 1989; Mercadal et al., 
1970; Clemmensen et al, 2001), ja que els 
sediments bioclastics són la principal 
característica dels dipòsits eòlics costaners 
(Brooke, 2001). 


Alguns exemples actuals d'interfe- 
rència 

Great Sand Dunes (Colorado, EUA) 

Great Sand Dunes es troba situat a la zona 
sud de Colorado (EUA), es tracta d'un 
camp dunar amb una superfície d'uns 100 

Fig. 6. Exposició dels dipòsits del ventall al-luvial des Caló a un penya-segat costaner. La seqüència 
sencera està constituida per arenes bioclàstiques procedents de dunes costaneres. La meitat inferior de 
la seqüéncia mostra estructures típiques de dipòsits eòlics com l'estratificació encreuada però la 
meitat superior (separat per la línia discontínua) mostra estructures en forma de canal amb rebliments 
en forma de barres laterals, abundant estratificació horitzontal i encreuada de baix angle i presència 
de clasts que són característiques de dipòsits de ventall al-luvial. Cal destacar que els dipòsits eòlics 
apareixen alterats per estructures en forma de canal reblides per bretxes o altres nivells eòlics 
(fletxes). Tradicionalment s'ha tendit a considerar aquests dipòsits del ventall des Caló com a dipòsits 
únicament d'eolianites. 

Fig. 6. Es Caló fan deposits exposed in a coastal cliff. Whole succession is made up by bioclastic 
sand from coastal dunes. The lower half of the succession displays typical structures from eolian 
deposits such as cross stratification but the upper half (dashed line) shows trough-shaped structures 
with bars infilling, plenty of horizontal stratification and low-angle cross stratification and clasts. 
These characteristics belong to alluvial fan deposits. It is noticeable that eolian deposits are 
disturbed by channel-shaped structures infilled by breccias or other eolian levels (black arrows). 
Traditionally, Es Caló fan deposits were considered just as eolianites deposits. 


km? i que assoleix una alçada 215 m. Les — l'est desenvolupa un potent camp de dunes. 


dunes cobreixen un ventall al-luvial al peu 
d'una serralada reomplint la zona més 
deprimida de la vall a través de la qual els 
vents del sud-oest són canalitzats. El camp 
dunar està constituit a l'oest per superfícies 
arenoses planes parcialment vegetades 
formant un mantell eòlic prim que cap a 


Les formes dunars que s'observen són 
dunes hummocky, dunes en forma de dom, 
dunes parabòliques i barkhanes. El riu 
Medano Creek envolta el camp dunar pel 
costat sud, erosionant els sediments eólics 
dels marges est i sud i finalment deposita 
els sediments arenosos en un ampli lóbul 

Fig. 7. Imatge satél-lit i panoràmica de les Great Sand Dunes. A: Imatge satèl-lit que mostra 
l'extensió del camp dunar que es desplaça cap al peu de la serralada per sobre del ventall al-luvial. 
Destaca com les dunes produeixen un efecte de presa obligant al riu a desguassar cap al sud. B: 
Imatge panoràmica del riu Medano CreeX en època d'estiatge i s'observa a l'esquerra de la imatge 
com les dunes procedents de l'oest comencen a envair el canal (http://greatsanddunes.net/medano- 
creek6.jpg). 

Fig. 7. Satellite image and panoramic view of Great Sand Dunes. A: Satellite image displaying the 
dune field moving on the fan and towards the mountain range front. Dunes dam the river forcing the 
flow change towards South. B: Panoramic view of Medano Creek during the low water season. 
Dunes from West are encroaching the river channel on the left of the image 
(http://greatsanddunes.net/medano-creek6.jpg ). 

deposicional al sud (Fig. 7). A l'oest, unes 
surgències d'aigua alimenten una zona de 
playa al peu del ventall al:luvial (Langford, 
1989). 

Great Sand Dunes es situa a la conca de 
San Luis. Es tracta d'una vall freda i àrida. 
Les temperatures mitjanes del mes de juliol 
oscil-len entre 10°C i 27°C. Les 
temperatures mitjanes del mes de gener 
oscil-len entre -18°C i 2°C. La precipitació 
mitjana anual és 257 mm, la majoria es 
recull durant la primavera des del mes 
d'abril fins el mes de juliol. El riu Medano 
Creek té un régim efímer amb una crescuda 
anual important durant el mes de juny degut 
a la fusió de la neu. El vent predominant de 
mitjana durant tot l'any a la zona prové del 
sud-oest peró durant l'hivern pot a canviar 
a vent de lest. Les zones arenoses 
normalment estan cobertes de vegetació 
arbustiva i herbàcia i les zones amb 
preséncia de graves per boscos difusos de 
coníferes 1 savines (Langford, 1989). 


Desert del Namib-Costa del Esquelets 
(Namíbia) 

El desert del Namib ocupa tota la costa de 
Namíbia formant una gran franja arenosa en 
direcció NNW-SSE. Es divideix en dues 
grans zones; la meitat sud anomenada 
desert del Namib própiament dit i la meitat 
nord anomenada l'erg de la costa dels 
Esquelets (Krapf et al., 2003; Svendsen et 
al., 2003, Stone et al., 2010; Livingstone, 
2013). El desert del Namib cobreix una àrea 
aproximada de 34.000 km? i conté una gran 
varietat de tipus de dunes. Ocupa una franja 
costanera d'uns 700 km de longitud i 200 
Em a la zona més ampla. Es localitza al 
sud-oest de la costa namibiana i limita a 
l'oest amb l'oceà Atlàntic i a l'est amb el 
Gran Escarpament del sud d'Àfrica (Fig. 8). 
Cap a l'extrem sud del desert hi ha mantells 
eòlics de poca potència. El riu Orange 
forma el límit pel sud i a més, constitueix 


una de les fonts de sediment pel desert 
(Livingstone, 2013). Pel nord el desert 
limita amb el riu Ruiseb encara que algunes 
dunes traspassen el delta del riu i avancen 
cap al nord. La direcció predominant del 
transport eòlic és sud-nord encara que cap a 
l'extrem nord tendeix a ser cap a l'est i el 
clima a prop de la costa és àrid amb algunes 
boires costaneres com única aportació 
d'humitat (Livingstone, 2013). Al desert 
del Namib hi desemboquen quatre rius en 
direcció est-oest: Kuiseb, Tsondab, Sossus i 
Orange. L'erg de la costa dels Esquelets 
ocupa una plana costanera entre el riu 
Roigab al sud i el riu Hoarusib al nord. Es 
tracta de 2.000 km? de desert arenós que 
forma part de la meitat nord del desert del 
Namib (Fig. 8). Igual que la meitat sud, està 
compost de dunes barkhanes i transversals 
tant simples com compostes que poden 
assolir de 20 a 50 m d'altura. Aquest desert 
té una longitud de 165 km i una amplada 
màxima de 20 Rm. Set rius principals i 
diversos petits rius amb un règim efímer 
flueixen des del Gran Escarpament en 
direcció est-oest cap l'oceà Atlàntic. El riu 
Roigab al sud proveeix de sediment arenós 
la costa dels Esquelets. La direcció 
predominant del transport eòlic és sud-nord 
encara que durant la tardor austral pot bufar 
vent de l'est durant alguns dies (Rrapf et 
al., 2003). 

Les conques dels rius que travessen el 
desert del Namib-Erg de la costa dels 
Esquelets es situen als relleus del Gran 
Escarpament on la precipitació mitjana 
anual es situa entre 300 i 500 mm i es 
concentra majoritàriament al final de l'estiu 
austral, entre gener i març. A llarg del seu 
curs cap a la zona costanera, els rius 
travessen un abrupte gradient climàtic on la 
precipitació mitjana anual es redueix fins a 
valors inferiors a 50 mm. El clima regional 
del desert de Namib està fortament influit 
per la corrent oceànica freda de Benguela 


148 Boll. Soc. Hist. Nat. Balears, 58 (2015) 


Ocea Atlàntic 





Fig. 8. Localització i extensió del desert del Namib — Erg de la costa dels Esquelets. Es representa el 
límit dels camps dunars adossats al Gran Escarpament (línia discontínua) i els principals rius que 


flueixen cap al desert (Font: Google Earth). 


Fig. 8. Localization and area of Namib desert — SReletons coast erg. Dune fields limits attached to 
the Great Scarpment (dashed line) and the main rivers flowing to the desert (Source: Google Earth). 


que puja cap al nord des de l'Antàrtida i 
està associada a fenómens d'aflorament 
(up-welling). Aquesta corrent refreda i 
estabilitza les masses d'aire procedents del 
sud provocant un clima àrid. La posició de 


l'anticicló de l'Atlàntic sud també 
determina la influéncia de les precipitacions 
de la Zona de Convergència Intertropical la 
qual pot desenvolupar precipitacions 
intenses que generen fortes revingudes als 

rius del Namib. Amb la influència d'un 
clima àrid i la presència d'escassa vegetació 
al llarg del desert del Namib, els processos 
d'interacció entre processos eòlics i 
al-luvials poden ser observats fàcilment 
(Rrapf et al., 2003). 


Processos i característiques de les dues 
Zones 

Malgrat la distància existent entre Great 
Sand Dunes i Namíbia, les dues zones 
comparteixen diverses característiques. Són 
dues zones desèrtiques que presenten la 
suficient extensió i contingut en sediment 
per a desenvolupar importants camps de 
dunes. A més, als seus marges s'hi situen 
relleus elevats que afavoreixen la formació 
de rius amb molt pendent i sobtades 
revingudes. La xarxa de canals que formen 
els rius dins els camps dunars són molt 
amples i somes mostrant un patró 
meandriforme. Habitualment els rius 
queden embassats formant llacunes tipus 
playa degut a la barrera que suposa el camp 
dunar i l'elevat grau d'evapotranspiració 
del clima de la plana desèrtica. En el cas del 
desert del Namib-Costa dels Esquelets, 
només qualcun riu amb règim perenne 
aconsegueix travessar el desert i 
desembocar a la costa. Pel que fa a la 
cobertora vegetal, Great Sand Dunes 
presenta algunes zones cobertes per 
vegetació mentre que el desert de Namíbia 
la cobertora vegetal és escassa. 

El clima que presenten les dues àrees és 
molt àrid, amb un régim de precipitacions 
molt irregular i una oscil-lació térmica molt 
acusada. Les precipitacions mitjanes anuals 
es situen per davall dels 500 mm i 
tendeixen a concentrar-se cap al final de 
l'estiu en forma de tempestes amb intenses 
precipitacions en el cas del Namib o a 
principis de l'estiu en el cas de Great Sand 
Dunes. Amb aquest marc climàtic, els rius 
presenten un règim efímer amb sobtades 


crescudes durant l'època de tempestes, 
excepte el riu Medano que les crescudes 
més importants les produeixen la fusió de la 
neu a principis de l'estiu. La direcció de 
vent predominant a les dues àrees és 
principalment del sud-oest provocant un 
transport eòlic en sentit nord-est. El riu 
Medano flueix des de la serralada situada al 
nord-est i est del camp dunar cap al sud- 
oest i els rius que travessen el desert del 
Namib-Costa dels Esquelets flueixen des 
del Gran Escarpament en sentit oest cap 
l'oceà. Això suposa que existeixen dues 


direccions de transport sedimentari 
oposades. Aquest fet, afavoreix la 
naturalesa arenosa del sediment que 


transporten les rieres ja que l'input d'arena 
eòlica dins la conca permet el 
retreballament i transport alluvial 
d'aquesta arena (Langford, 1989; Svendsen 
et al., 2003). 

Pel que fa als processos d'interacció 
entre sedimentació eòlica i al-luvial, tant 
Great Sand Dunes com el desert del Namib- 
Costa dels Esquelets, es caracteritzen per la 
presència d'un vast camp dunar que és 
capaç d'avançar per sobre de ventalls 
al-luvials i fer canviar de trajectòria dels 
canals dels rius (especialment a Great Sand 
Dunes). Per altra banda, al Namib-Costa del 
Esquelets els rius són capaços d'anar 
desmantellant el camp dunar durant fortes 
revingudes i posteriorment el sistema eòlic 
pot anar construint novament les dunes fora 
de l'època de crescudes (Fig. 9). 
L'existència d'un control climàtic actual a 
curt termini es demostra amb el registre de 
períodes d'uns pocs anys caracteritzats per 
escasses precipitacions i una major activitat 
eòlica que provoca un bloqueig dels rius 
per part de l'avanç del sistema dunar 
(Svendsen et al., 2003). A més, datacions 
de dipòsits eòlics indiquen que durant el 
darrer màxim glacial (18-22 Ra) es produeix 
un augment de l'activitat eòlica i del 


F. Pomar et al., Interferència entre sedimentació eòlica i al-luvial 150 






Vent 
predominant 


IC 





Fig. 9. Imatge satél-lit de les desembocadures del riu Tsondab i el riu Sossus a la plana del desert del 
Namib. 1: Les successives revingudes del rius van desmantellant el camp dunar a mesura que s'hi 
endinsen. L'aigua queda embassada i forma zones ocupades per playa. 2: També es pot observar com 
l'espai del camp dunar erosionat pel riu Tsondab en una anterior revinguda, progressivament és 


ocupada per l'avanç de les dunes procedents del SW. 


Fig. 9. Satellite image of Tsondab and Sossus river outlets at Namib desert plain. 1: The succeeding 
river floods dismantle the dune field as they break through the dunes. Water may remain dammed 
forming playa lakes. 2: The area of the dune field eroded by a previous Tsondab flooding is 
progressively occupied by dunes moving from South-west. 


creixement de dunes. Per tant, les époques 
d'aridesa estan relacionades amb 
importants períodes d'activitat eòlica. En 
aquest sentit, Svensen et al. (2003) aporta 
un model d'interferència eòlic-al-luvial en 
el qual descriu els processos observats que 
ocorren dins el camp dunar quan es veu 
inundat per una revinguda del riu (Fig. 10). 
En un primer estadi el riu durant la 
revinguda reomple els marges del camp 


dunar pròxims a la seva desembocadura 
formant basses que posteriorment poden 
vessar cap a zones interdunars. Les zones 
interdunars inundades d'aigua comencen a 
percolar dins el sediment arenós afavorint 
la humectació i desestabilització dels flancs 
de les dunes que poden començar a patir les 
primeres esllavissades ^ arenoses. La 
progressiva circulació d'aigua per les zones 
interdunars sobreexcava la base de les 

dunes provocant el col-lapse dels flancs i 
generant penya-segats verticals d'arena que 
poden col-lapsar totalment i incorporar el 
sediment eòlic a les aigües d'escolament 
del riu. Això provoca la destrucció 
completa de cordons dunars generant la 
confluència — d'altres zones  interdunars 
convertides en canals que afavoreixen una 
major circulació d'aigua. Així es passa 
d'uns primers processos quasi de transport 
en massa representat per les esllavissades 
arenoses del col-lapse de les dunes cap a un 
transport de forma laminar i canalitzat. 


El registre sedimentari a la Mediter- 
rània occidental i les Illes Balears 


La revisió de la bibliografia existent 
sobre diversos treballs que han estudiat 


dipósits litorals des d'una perspectiva 
sedimentológica i paleoclimàtica, indica 
que durant el Pleistocé superior a moltes 
zones costaneres del Mediterrani occidental 
s'han produit importants processos 
d'interferéncia entre sedimentació eólica i 
alluvial lligats als canvis climàtics 
(Gómez-Pujol, 1999, Rose et al., 1999; 
Clemmensen et al., 2001; Gómez-Pujol 
et al., 2008; Fornós et al., 2009; Andreucci 
et al., 2010; Pavelic et al., 2011, Fornós et 
al, 2012; Pappalardo et al, 2013; 


Andreucci et al., 2014, Pascucci et al., 
2014). vessant, rebliment de vall o ventalls 
al-luvials. Estan constituïts per dipòsits 
marins formats per conglomerats o gresos, 
dipòsits eòlics formats per gresos i dipòsits 








Fig. 10. Model dels processos sedimentaris i geomorfològics que ocorren durant la revinguda d'un riu 
al desert del Namib. A: Revinguda i inundació dels marges del desert pròxims a la desembocadura del 
riu. B: Inundació dels espais interdunars. C: L'aigua que circula entre els espais interdunars comença 
desestabilitzar els flancs dunars provocant esllavissades sobre les dunes. D: L'elevada erosió dels 
flancs dunars fa que les dunes col-lapsin i cordons dunars sencers es trenquin afavorint una major 
circulació d'aigua dins el camp dunar (modificat de Svendsen et al., 2003). 

Fig. 10. Model showing sedimentological and geomorphological processes during a flooding at 
Namib desert. A: Flooding in the desert margin close to the river outlet. B: Flooding of the interdune 
areas. C: Water flowing between interdunes areas makes unstable dunes flanks causing flank fall 
down. D: Dune flanks dismantling trigger dunes collapse and ridges breakthrough leading a great 
water flow within the dune field (modified from Svendsen et al., 2003). 

al-luvials i/o col-luvials formats per 
conglomerats i bretxes. A grans trets la 
seqüència vertical d'aquests dipòsits mostra 
a la base dipòsits marins i a continuació 
alternança de potents dipòsits al-luvials i 
col-luvials i dipòsits eòlics. Lateralment la 
geometria dels dipòsits està condicionada 
per l'estructura del basament que conforma 
la costa. L'alternança d'aquests dipòsits 
mostren canvis en els processos 
sedimentaris que els varen construir lligats 
a les fluctuacions climàtiques ocorregudes 
durant el Pleistocé superior (< +130 ka). 
Segons Fornós et al. (2009) 1 Andreucci et 
al. (2014), el descens del nivell de la mar 
durant el darrer període glacial (MIS 4-2; 
60-25 ka) afavorí l'exposició de grans 
bancs d'arena marina sobre la plataforma 
continental que posteriorment pogué ser 
transportada pel vent terra endins formant 
extensos camps dunars a les costes 
mediterrànies. Dins aquest lapse de temps 
s'anaren produint petites fluctuacions de 
períodes relativament més càlids i humits 1 
períodes freds i àrids que afavoriren els 
processos de sedimentació al-luvial i els 
processos de sedimentació eólica respec- 
tivament. 

Les estructures sedimentàries descrites 
dels dipòsits costaners del Mediterrani 
occidental presenten una gran varietat de 
processos responsables de la seva 
construcció. Els dipòsits marins mostren en 
general capes de conglomerats o gresos 
amb estratificació horitzontal canviant a 
estratificació encreuada de baix angle, 
estratificació encreuada cabussant cap a la 
costa i estratificació encreuada en forma de 
canal. Aquestes estructures indiquen 
processos de sedimentació marina en un 
ambient de platja. Els dipòsits al-luvials són 
els que presenten una major complexitat i 
diversitat. — d'estructures ja que són 
nombrosos els processos sedimentaris 
responsables de la seva formació. A més a 


més, sovint dipòsits col-luvials hi apareixen 
intercalats. D'aquesta manera és possible 
observar-hi potents capes massives 
constituïdes per bretxes indicant processos 
de debris-flow, capes de conglomerats amb 
estratificació horitzontal canviant a 
estratificació encreuada de baix angle 
indicant processos de corrents laminars 
(sheetflood) i capes de conglomerats o 
gresos amb estratificació encreuada en 
forma de canal i estratificació encreuada 
que indica un ambient sedimentari 
caracteritzat per la formació de canals. Els 
dipòsits eòlics presenten capes de gresos 
amb estratificació horitzontal canviant a 
estratificació encreuada de baix angle i 
encreuada cabussant terra endins. Aquestes 
estructures indiquen processos de 
sedimentació eòlica i la formació de 
complexos dunars. 

Recentment, s'han començat a revisar 
els estudis sobre dipòsits quaternaris litorals 
de les Illes Balears, identificant dipòsits 
amb complexes estructures sedimentàries 
però amb una composició pràcticament 
homogènia. Es tracta d'acumulacions de 
sediments localitzats a la zona costanera 
que es caracteritzen en general per 
presentar formes deposicionals típiques de 
processos al-luvials (els ventalls) i que són 
singulars per l'origen marí de la composició 
del seu sediment. Alguns treballs com 
Pomar et al. (2013a, 2013b i 2015) ja 
identifiquen aquests dipòsits, suggerint que 
els ventalls havien d'estar alimentats per 
dunes procedents de la costa. A més a més, 
les datacions de dipòsits eòlics situen la 
sedimentació d'eolianites durant períodes 
freds i amb un nivell marí més baix que 
l'actual. En aquest sentit, doncs, el 
desenvolupament dels processos d'inter- 
ferència a les Illes Balears es correspondria 
amb períodes freds. Durant aquests 
períodes el descens del nivell marí 
exposava grans extensions de la plataforma 

continental que facilitava el retreballat eòlic 
dels sediments marins i el seu transport 
terra endins. 

